《幽絷书情通简知己》
唐代·骆宾王

昔岁逢杨意，观光贵楚材。穴疑丹凤起，场似白驹来。

一命沦骄饵，三缄慎祸胎。不言劳倚伏，忽此遘邅回。

骢马刑章峻，苍鹰狱吏猜。绝缣非易辨，疑璧果难裁。

揆画惭周道，端忧滞夏台。生涯一灭裂，岐路几裴徊。

青陆春芳动，黄沙旅思催。圆扉长寂寂，疏网尚恢恢。

入阱先摇尾，迷津正曝腮。覆盆徒望日，蛰户未经雷。

霜歇兰犹败，风多木屡摧。地幽蚕室闭，门静雀罗开。

自悯秦冤痛，谁怜楚奏哀。汉阳穷鸟客，梁甫卧龙才。

有气还冲斗，无时会凿坏。莫言韩长孺，长作不然灰。

作者简介：骆宾王（约619—687年）字观光，汉族，婺州义乌人（今浙江义乌）。唐初诗人，与王勃、杨炯、卢照邻合称“初唐四杰”。又与富嘉谟并称“富骆”。高宗永徽中为道王李元庆府属，历武功、长安主簿，仪凤三年，入为侍御史，因事下狱，次年遇赦，调露二年除临海丞，不得志，辞官。有集。骆宾王于武则天光宅元年，为起兵扬州反武则天的徐敬业作《代李敬业传檄天下文》，敬业败，亡命不知所之，或云被杀，或云为僧。